《竹门》
宋代·徐侨

竹门何为设，护此自在身。
而有不知者，谓隔一切人。
门有闭有开，人有疏与亲。
闭以谢俗客，开以纳嘉宾。
或方计财利，我方甘窭贫。
或方图宦达，我方埋隐沦。
岂惟乖趋尚，诚亦困纠纷。
若夫道义交，开益所愿闻。
清幽能共适，淡薄能相因。
与夫学问徒，讲说敢辞勤。
义理滋我悦，诗书陶我真。
俱不役肴酌，且无昏精神。
然当时省己，勿或浪尤人。
古人重晚节，气衰当志新。
古人贵老成，齿颓资德尊。
初心苟无负，斯不愧斯门。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。